Hőskori leletek: The Neverhood
| 2015 február 20. 11:04
Feledhetetlen klasszikusok, szép emlékek, forradalmi újítások, a játékvilág hőskora. Új rovatunkban azokra az időkre emlékezünk, amikor még egy kicsit egyszerűbb volt gamernek lenni.
Nem tudom ti hogy vagytok vele, de engem néha elszomorít a játékvilág jelene, és ilyenkor mindig jól esik visszagondolni azokra az időkre, amikor egy kicsit egyszerűbb volt játékosnak lenni - vagyis inkább máshogy bonyolult.
A Hőskori leletek ennek az időszaknak állít majd emléket. Ha egyikünknek eszébe jut valami egy régi kedvenc játékával kapcsolatban, belefutunk egy régi trailerbe vagy zenébe, ami valamelyik klasszikusra emlékeztet minket vagy csak megosztanánk veletek valamit a játékosmúltunkból, akkor azt mind ebben az új rovatban fogjuk megtenni.
Nekem például a The Neverhood egy örök szerelem. Újságíró pályafutásom egyik legjobb élménye volt, amikor végre interjút csinálhattam Doug TenNapellel, aki egyébként most újra összehozta a régi csapatot, hogy elkészíthessék a The Neverhood "spirituális utódját", az Armikrogot. A játék kifejezetten jól halad, hamarosan már játszható állapotban lesz, és ha minden jól megy, akkor még idén meg is kapjuk a gyurmakaland folytatását.
A Pencil Test Studios és Armikrog természetesen leginkább a The Neverhood rajongói bázisára épít, úgyhogy a Facebook csoportjaikban is fel-feltűnnek a klasszikussal kapcsolatos elfeledett videók és interjúk. Itt futottam bele ebbe a "making of" videósorozatba is, amit mindenképpen meg akartam osztani veletek. Sokatoknak nosztalgikus lesz, de biztos akad köztetek olyan is, akinek ez lesz az első találkozása minden idők egyik legjobb point-and-click kalandjátékával, a The Neverhooddal.
Nektek megvolt a játék? Meséljetek róla a kommentekben!
Címkék: #hőskori leletek #klasszikus játékok #the neverhood #doug tennapel #terry taylor